Diari Oficial de la Generalitat Valenciana


Sumari del DOGV 9015, del 08-02-2021 (2021/1083)

ORDRE 4/2021, de 4 de febrer, del conseller d'Educació, Cultura i Esport, per la qual es modifica l'Ordre 3/2020, de 6 de febrer, de la Conselleria d'Educació, Cultura i Esport, per la qual es determina la competència lingüística necessària per a l'accés i l'exercici de la funció docent en el sistema educatiu valencià.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2021/02/04/4/dof/vci/html**

### Dades del document

Número de DOGV
:   9015

Data del DOGV
:   08-02-2021

Secció del DOGV
:   I. DISPOSICIONS GENERALS

Número del document
:   2021/1083


Data del document
:   04-02-2021

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * llengua regional
    * legislació
    * llengua oficial
    * ensenyament d'idiomes

ORDRE 4/2021, de 4 de febrer, del conseller d'Educació, Cultura i Esport, per la qual es modifica l'Ordre 3/2020, de 6 de febrer, de la Conselleria d'Educació, Cultura i Esport, per la qual es determina la competència lingüística necessària per a l'accés i l'exercici de la funció docent en el sistema educatiu valencià. [2021/1083]  
PREÀMBUL  
  
L'Ordre 3/2020, de 6 de febrer, de la Conselleria d'Educació, Cultura i Esport, per la qual es determina la competència lingüística necessària per a l'accés i l'exercici de la funció docent en el sistema educatiu valencià, estableix en la disposició transitòria primera el següent:  
  
  
«Registre dels certificats  
S'estableix un termini de dotze mesos perquè les persones que, a l'entrada en vigor d'aquesta ordre, estiguen en procés de formació per a l'obtenció del Certificat de Capacitació per a l'Ensenyament en Valencià o el Diploma de Mestre de Valencià puguen registrar el certificat corresponent.»  
El dia 9 d'abril de 2020 es va publicar una correcció d'errades de l'Ordre 3/2020, de 6 de febrer, de la Conselleria d'Educació, Cultura i Esport, per la qual es determina la competència lingüística necessària per a l'accés a la funció docent i l'exercici d'aquesta en el sistema educatiu valencià.  
La primera correcció fa referència a la redacció de la disposició transitòria primera, que finalment queda redactada de la manera següent:  
  
«Primera. Registre dels certificats  
S'estableix un termini de dotze mesos perquè les persones que, a l'entrada en vigor d'aquesta ordre, estiguen en procés de formació per a l'obtenció del Certificat de Capacitació per a l'Ensenyament en Valencià, el Diploma de Mestre de Valencià o el Certificat de Capacitació per a l'Ensenyament en Llengua Estrangera puguen registrar el certificat corresponent.»  
La situació d'emergència de salut pública provocada per la COVID-19 i la declaració de pandèmia internacional per part de l'Organització Mundial de la Salut el passat 11 de març de 2020 van obligar les autoritats estatals a prendre mesures excepcionals en matèria social i econòmica, que es van concretar en el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19 i les pròrrogues posteriors, per poder afrontar les situacions derivades de la nova conjuntura.  
  
La consellera de Sanitat Universal i Salut Pública, mitjançant la Resolució de 12 de març de 2020, va acordar suspendre temporalment a la Comunitat Valenciana, a partir del 16 de març de 2020, l'activitat educativa i formativa presencial en tots els centres i etapes, cicles, graus, cursos i nivells d'ensenyament regulats en la Llei orgànica 2/2006, de 3 de maig, d'educació, com a conseqüència de la situació i evolució del coronavirus, per a limitar la propagació i contagi de la COVID-19.  
  
Aquesta resolució va obligar les universitats valencianes a ajornar o suspendre les activitats de formació per a obtindre els certificats de Capacitació per a l'Ensenyament en Valencià, el diploma de Mestre o el Certificat de Capacitació per a l'Ensenyament en Llengua Estrangera.  
L'ampliació del termini per a poder registrar els certificats d'acreditació de llengües que conté l'Ordre 3/2020, que finalitza l'11 de febrer de 2021, ha de servir per a compensar el període de temps en el qual la ciutadania i les universitats valencianes no van poder obtindre ni registrar els certificats.  
Finalment, ha d'assenyalar-se que aquesta norma està d'acord amb els principis de bona regulació indicats en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Pel que fa als principis de necessitat i eficàcia, la norma s'adequa a un objectiu d'interés general de minimitzar l'impacte que la situació provocada per la COVID-19 va tindre en les universitats valencianes i en la ciutadania que estava preparant-se per a obtindre els certificats en el moment de la declaració de l'estat d'emergència de salut pública, així com els principis d'objectivitat, igualtat i no-discriminació.  
  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius que es pretenen assolir.  
D'acord amb el principi de seguretat jurídica, la norma s'ha elaborat de manera coherent amb la resta d'ordenament jurídic, nacional i de la Unió Europea, amb la intenció de mantindre un marc normatiu estable, predictible, integrat i clar. En aplicació del principi de transparència, s'ha donat publicitat a la iniciativa normativa i als mateixos documents del procés d'elaboració, sense perjudici d'haver sotmés l'expedient a informació pública. L'anunci corresponent s'ha publicat en el Diari Oficial de la Generalitat Valenciana (DOGV 8924, 13.10.2020).  
  
L'eficiència de la norma rau en el fet d'evitar càrregues administratives accessòries a l'administrat: el registre d'un certificat estalvia la presentació posterior quan siga necessari que la persona interessada acredite la situació, i racionalitza la gestió dels recursos públics, ja que automatitza el procediment de comprovació del compliment del requisit referit.  
Per tot això i en virtut del que es disposa en l'article 53 de l'Estatut d'Autonomia de la Comunitat Valenciana; d'acord amb el que es disposa en la Llei 5/1983, de 30 de desembre, de la Generalitat, del Consell; d'acord amb l'article 79 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat; una vegada complits el tràmit d'audiència i els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat; després d'haver informat prèviament l'Advocacia de la Generalitat sobre aquesta ordre; una vegada emesos tots els informes preceptius, i d'acord amb el Consell Jurídic Consultiu de la Comunitat Valenciana, a proposta del director general de Política Lingüística i Gestió del Multilingüisme,  
  
  
  
ORDENE  
  
Article únic. Objecte  
Aquesta ordre té per objecte únic modificar la disposició transitòria primera de l'Ordre 3/2020, de 6 de febrer, de la Conselleria d'Educació, Cultura i Esport, per la qual es determina la competència lingüística necessària per a l'accés i l'exercici de la funció docent en el sistema educatiu valencià, que queda redactat en els termes que figuren en l'annex.  
  
  
DISPOSICIÓ ADDICIONAL  
  
Única. Incidència econòmica en la dotació de despeses  
L'aplicació i el desplegament del que disposa aquesta ordre no tindran cap incidència en la dotació dels capítols de despesa assignats a la Generalitat i, en tot cas, hauran de ser atesos amb els mitjans personals i materials d'aquesta.  
  
  
DISPOSICIÓ FINAL  
  
Única. Entrada en vigor  
Aquesta ordre entra en vigor l'endemà de la publicació en el Diari Oficial de la Generalitat Valenciana.  
  
València, 4 de febrer de 2021  
  
El conseller d'Educació, Cultura i Esport,  
VICENT MARZÀ I IBÁÑEZ  
  
ANNEX ÚNIC  
  
Modificació de l'Ordre 3/2020, de 6 de febrer, de la Conselleria d'Educació, Cultura i Esport, per la qual es determina la competència lingüística necessària per a l'accés i l'exercici de la funció docent en el sistema educatiu valencià.  
  
U. Es modifica la disposició transitòria primera, que queda redactat de la manera següent:  
«S'estableix el dia 29 d'octubre de 2021 com a data límit perquè les persones que, a l'entrada en vigor d'aquesta ordre, estiguen en procés de formació per a l'obtenció del Certificat de Capacitació per a l'Ensenyament en Valencià, el Diploma de Mestre de Valencià o el Certificat de Capacitació per a l'Ensenyament en Llengua Estrangera puguen registrar el certificat corresponent.»


Còpia Permalink ELI